
OSIJEK, VELJAČA 2025.

Na temelju članka 34. stavka 1. točke 2. Statuta Grada Osijeka (Službeni glasnik Grada Osijeka br. 6/01, 3/03, 1A/05, 8/05, 2/09, 9/09, 13/09, 9/13, 11/13, 12/17, 2/18, 2/20, 3/20, 4/21, 5/21-pročišćeni tekst i 8/24) Gradonačelnik  Grada Osijeka  __________ 2025., donosi



Z A K L J U Č A K

o utvrđivanju Prijedloga Odluke o lokalnim porezima Grada Osijeka 


I.

	Utvrđuje se prijedlog Odluke o lokalnim porezima Grada Osijeka te ista dostavlja Gradskome vijeću na razmatranje i donošenje.

II.

	Potrebna obrazloženja na sjednici Gradskog vijeća dat će Ivana Lišić Lončarić, službenica za privremeno obavljanje poslova pročelnika Upravnog odjela za financije i fondove Europske unije.




KLASA: 415-01/25-01/2
URBROJ: 2158/01-16-00/04-25-1 
Osijek,   ____________ 2025.



  	 GRADONAČELNIK		

    	   	  				                      Ivan Radić, mag. oec.			










Materijal pripremio: Upravni odjel za financije i fondove Europske unije
Izvjestitelj na sjednici: Ivana Lišić Lončarić


PRIJEDLOG ODLUKE O LOKALNIM POREZIMA 
GRADA OSIJEKA 


O b r a z l o ž e nj e 


Pravni temelj za donošenje odluke:
Članak 26. stavak 2. i  članak 42. stavak 1. točka 2. Zakona o lokalnim porezima (Narodne novine br. 115/16,101/17, 114/22, 114/23 i 152/24), u daljnjem tekstu: Zakon, kojima je propisano da visinu poreza na nekretnine u granicama određenim stavkom 1. ovoga članka predstavničko tijelo jedinice lokalne samouprave propisuje svojom odlukom i da predstavničko tijelo jedinice lokalne samouprave svojom odlukom utvrđuje za potrebe plaćanja poreza na nekretnine, visinu poreza na nekretnine ovisno o kriterijima iz članka 26. stavaka 5. i 6. ovoga Zakona, uvjete za oslobođenje od plaćanja poreza na nekretnine za socijalno ugrožene osobe iz članka 27. stavka 2. ovoga Zakona i nadležno porezno tijelo za utvrđivanje i naplatu poreza. 
Članak 19. točka 13. Statuta Grada Osijeka (Službeni glasnik Grada Osijeka br. 6/01, 3/03, 1A/05,  8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst i 8/24)  koji propisuje da Gradsko vijeće Grada Osijeka donosi odluke o gradskim porezima, naknadama, pristojbama i drugim prihodima od interesa za Grad.

Razlozi upućivanja, ocjena stanja i pitanja koja treba urediti 
Izmjenama i dopunom Zakona koje su stupile na snagu 1. siječnja 2025. godine propisano da su jedinice lokalne samouprave dužne uvesti porez na nekretnine koji će zamijeniti dosadašnji porez na kuće za odmor koji se ukida. Za razliku od poreza na kuće za odmor koji je bio opcionalan, jedinice lokalne samouprave dužne su uvesti porez na nekretnine, utvrditi obveznike i visinu istoga u propisanom rasponu, uz mogućnost propisivanja oslobođenja temeljem određenih kriterija.
Porezom na nekretnine oporezuju se:
− stambene zgrade
− stambeni dio stambeno-poslovnih zgrada
− stanovi
− samostalne funkcionalne prostore namijenjene stanovanju.
Nekretnine (gospodarske zgrade) koje se koriste za smještaj poljoprivrednih strojeva, oruđa i pribora, kao i one koje služe kao proizvodni ili neproizvodni poslovni prostori, prema odluci o komunalnoj naknadi, nisu predmet oporezivanja.
Novi porezni sustav predviđa i nekoliko oslobođenja od plaćanja poreza na nekretnine. Od plaćanja poreza na nekretnine izuzete su nekretnine koje:
− služe za stalno stanovanje
− iznajmljuju se temeljem ugovora o najmu za stalno stanovanje s minimalnim trajanjem ugovora od 10 mjeseci
− imaju javnu namjenu ili su namijenjene za institucionalni smještaj osoba,
− su u poslovnim knjigama trgovačkih društava kao nekretnine za prodaju, pod uvjetom da od unosa u poslovne knjige nije prošlo više od 6 mjeseci do 31. ožujka godine za koju se utvrđuje porez
− su preuzete za nenaplaćena potraživanja, uz uvjet da nije proteklo više od 6 mjeseci od preuzimanja
− su proglašene nepogodnima za stambeni prostor zbog prirodnih nepogoda,
− nisu podobne za stambenu namjenu zbog drugih okolnosti
· su u vlasništvu jedinica lokalne samouprave na njihovom teritoriju,
· služe za stalno stanovanje domaćina prema zakonu o ugostiteljskoj djelatnosti (novina).
Ova oslobođenja imaju za cilj olakšati teret oporezivanja za vlasnike koji koriste nekretnine za osobne potrebe ili javnu korist, a ne za komercijalne svrhe.
Porez na nekretnine plaćaju domaće i strane, fizičke i pravne osobe koje su vlasnici nekretnina na dan 31. ožujka godine za koju se utvrđuje porez. To znači da su svi vlasnici nekretnina, neovisno o njihovom statusu, obveznici plaćanja poreza ukoliko posjeduju nekretnine koje podliježu oporezivanju. Jedinice lokalne samouprave mogu ga utvrditi u rasponu od 0,60 eura do 8,00 eura po m². Isti je moguće utvrditi u jednakom iznosu za cjelokupno područje jedinice lokalne samouprave ili  definirati zone i dodatne kriterije za određivanje poreza, što znači da će visina poreza varirati ovisno o lokaciji i vrijednosti nekretnine.
Jedinice lokalne samouprave poslove utvrđivanja, evidentiranja i naplate poreza na nekretnine mogu obavljati same ili iste povjeriti nadležnoj ispostavi Porezne uprave ili drugoj jedinici lokalne samouprave.
U skladu sa člankom 4. Pravilnika o uvjetima, opsegu i naknadi za obavljanje poslova utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (Narodne novine broj 1/2017) za obavljanje poslova utvrđivanja, evidentiranja, nadzora, naplate i ovrhe radi naplate svih ili pojedinih poreza iz članka 2. tog Pravilnika, Poreznoj upravi pripada naknada u iznosu 5% od ukupno naplaćenih prihoda.
Člankom 5. navedenog Pravilnika je propisano da predstavničko tijelo jedinice lokalne ili područne (regionalne) samouprave svojom odlukom daje ovlast nadležnoj organizaciji platnog prometa zaduženoj za raspoređivanje uplaćenih prihoda korisnicima, da naknadu Poreznoj upravi obračuna i uplati u državni proračun i to do zadnjeg dana u mjesecu za protekli mjesec.
Člankom 12. Zakona o izmjenama i dopuni Zakona o lokalnim porezima (Narodne novine broj 152/24) je propisano da su Odluku iz članka 42. stavka 1. Zakona o lokalnim porezima (Narodne novine« br. 115/16., 101/17., 114/22. i 114/23.) jedinice lokalne samouprave dužne uskladiti s odredbama ovoga Zakona te je dostaviti Poreznoj upravi najkasnije do 28. veljače 2025. za primjenu tijekom 2025. godine.

Obzirom da Grad Osijek svojom odlukom nije utvrdio obvezu plaćanja zakonom propisanih lokalnih poreza, pa tako ni poreza na kuće za odmor, za početak će biti potrebno prikupiti podatke kako bi ustrojili bazu poreznih obveznika. Obzirom na složenost procesa, ovom odlukom utvrđuje se najniži propisani iznos visine poreza na nekretnine od 0,60 eura za oporezivanje nekretnina na cjelokupnom području Osijeka. 

Ova Odluka ima 8. članaka,

Članak 1.
Definira što se uređuje ovom odlukom.

Članak 2.
Utvrđuje da pojedini pojmovi u smislu ove odluke imaju značenja koja su uređena Zakonom o lokalnim porezima i poreznim propisima.

Članak 3.
Utvrđuje vrste gradskih poreza odnosno trenutno samo porez na nekretnine.

Članak 4.
Utvrđuje visinu odnosno iznos godišnjeg poreza na nekretnine.
Članak 5.
Utvrđuje što je predmet oporezivanja, porezni obveznik, oslobođenja od plaćanja poreza i drugo  što je propisano je Zakonom o lokalnim porezima.

Članak 6.
Utvrđuje da poslove utvrđivanja, evidentiranja, nadzora, naplate i ovrhe radi naplate poreza na nekretnine obavlja Ministarstvo financija, nadležna ispostava Porezne uprave.

Članak 7.
Daje se ovlast nadležnoj organizaciji platnog prometa zaduženoj za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5% od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

Članak 8.
Propisuje stupanje na snagu ove odluke.


Predlaže se da odluka stupi na snagu prvog dana od dana objave u Službenom glasniku Grada Osijeka zbog roka utvrđenog člankom 12. Zakona o izmjenama i dopuni Zakona o lokalnim porezima (Narodne novine br. 152/2024).

[bookmark: _Hlk151015727]U skladu s odredbama članka 11. Zakona o pravu na pristup informacijama (Narodne novine, br. 25/13, 85/15 i 69/22), prijedlog odluke stavlja se na javno savjetovanje sa zainteresiranom javnošću u trajanju od 30 dana s ciljem upoznavanja javnosti  i s pribavljanjem  mišljenja, primjedbi i prijedloga, nakon čega će biti utvrđen konačan prijedlog Odluke.


Potrebna sredstva za provedbu odluke:
Za provedbu ove odluke nisu potrebna financijska sredstva iz Proračuna Grada Osijeka.

Slijedom navedenog, predlaže se usvajanje odluke koja u prijedlogu glasi:

Na temelju članka 26. stavka 2. i članka 42. stavka 1. točke 2. Zakona o lokalnim porezima  (Narodne novine br. 115/16, 101/17, 114/22, 114/23 i 152/24) u daljnjem tekstu: (Zakon) i članka 19. točke 13. Statuta Grada Osijeka (Službeni glasnik Grada Osijeka br. 6/01, 3/03, 1A/05,  8/05, 2/09, 9/09, 13/09, 9/13, 12/17, 2/18, 2/20, 3/20, 4/21, 5/21-pročišćeni tekst i 8/24) Gradsko vijeće Grada Osijeka na _____ sjednici održanoj  ______ veljače  2025., donosi

O D L U K U
o lokalnim porezima Grada Osijeka

Članak 1.
Ovom Odlukom utvrđuju se vrste poreza koje pripadaju Gradu Osijeku, visina poreza na nekretnine, nadležno porezno tijelo za utvrđivanje i naplatu navedenog poreza te se daje ovlast  nadležnoj organizaciji platnog prometa za obračun i naplatu naknade na uplaćene prihode po osnovi poreza na nekretnine.

Članak 2.
[bookmark: _Hlk188013965]Pojedini pojmovi u smislu ove odluke imaju značenja koja su uređena Zakonom o lokalnim porezima i drugim poreznim propisima.

Članak 3.
Lokalni porez Grada Osijeka je porez na nekretnine.

Članak 4.
Porez na nekretnine plaća se godišnje u iznosu 0,60 eura po kvadratnom metru korisne površine nekretnine koja se oporezuje, na cijelom području grada Osijeka.
Članak 5.
Predmet oporezivanja, porezni obveznik, oslobođenja od plaćanja poreza i drugo  je propisano Zakonom o lokalnim porezima.
Članak 6.
[bookmark: _Hlk188014197]Poslove utvrđivanja, evidentiranja, nadzora, naplate i ovrhe radi naplate poreza na nekretnine obavlja Ministarstvo financija, nadležna ispostava Porezne uprave.

Članak 7.
[bookmark: _Hlk188014246]Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu  5% od ukupno naplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.
Članak 8.
[bookmark: _Hlk188002796]Ova odluka stupa na snagu prvoga dana od dana objave u Službenom glasniku Grada Osijeka. 

KLASA: 415-01/25-01/2
URBROJ: 2158-1-16-00/1-25-
Osijek,   veljače 2025.
PREDSJEDNIK
GRADSKOG VIJEĆA
prof. dr. sc. Tihomir Florijančić

